Video: Parlement-vuisgeveg met selfoon afgeneemChaos het op 13 November in die Nasionale Vergadering uitgebreek. Die video volg onderaan die berig. Foto: Twitter Beeldmateriaal van die omstrede vuisgeveg Donderdagaand in die Nasionale Vergadering (NV) is op YouTube gelaai. Vuiste het geklap toe lede van die polisie se openbare-orde-eenheid in die saal ingestorm het. Die polisie is ontbied nadat Ngwanamakwetle Mashabela, LP van die Ekonomiese Vryheidsvegters (EFF), geweier het om die podium te verlaat. Sy het president Jacob Zuma tydens ŉ debat as ŉ “dief” beskryf en geweier om haar uitlating terug te trek. Polisielede het kort hierna opgedaag en haar aan haar arms begin trek. Sy het glo geskree dat hulle nie aan haar moet raak nie. LP’s van die opposisiepartye was woedend en het tot Mashabela se verdediging gekom. Die vuiste het begin klap toe polisiebeamptes glo die LP’s van die DA en EFF gestamp het nadat hulle tussenbeide probeer tree het. Die beeldmateriaal wys die onderonsie tussen parlementariërs kort nadat Mashabela uitgeskop is. Die regstreekse uitsending van die parlement is net voor die selfoonvideo afgesny. Van die LP’s beweer dat die polisie verskeie politici aangerand het.